ಕೇಂದ್ರ ಸಚಿವರಾಗುತ್ತಿದ್ದಂತೆ ಟ್ವೀಟ್ ʻಇತಿಹಾಸʼ ಅಳಿಸಿ ಹಾಕಿದ ಶೋಭಾ ಕರಂದ್ಲಾಜೆ. ಈಗ ಇರೋದು ಎರಡೇ ಟ್ವೀಟ್! ಬೆಂಗಳೂರು: ಕೇಂದ್ರದ ನೂತನ ಸಚಿವೆ ಶೋಭಾ ಕರಂದ್ಲಾಜೆ ತಮ್ಮ ಟ್ವಿಟರ್ ಖಾತೆಯಲ್ಲಿನ ʻಇತಿಹಾಸʼವನ್ನು ಅಳಿಸಿ ಹಾಕಿದ್ದಾರೆ. ಟ್ವಿಟರ್ನಲ್ಲಿ 11 ವರ್ಷಗಳಿಂದ ಸಕ್ರಿಯರಾಗಿರುವ ಅವರ ಖಾತೆಯಲ್ಲಿ ಈಗ ಎರಡೇ ಟ್ವೀಟ್ಗಳು ಗೋಚರಿಸುತ್ತಿವೆ. ಶೋಭಾ ಅವರು ಸಚಿವರಾಗಿ ಪ್ರಮಾಣ ವಚನ ಸ್ವೀಕರಿಸುತ್ತಿದ್ದಂತೆ ಸಾಮಾಜಿಕ ಮಾಧ್ಯಮಗಳಲ್ಲಿ ಶಾಂತಿ ಪತಾಕೆ ಹಾರಿಸಿದಂತಿದೆ. ಅವರಿವರ ಬಗೆಗಿನ ವಿರೋಧಗಳು, ಸರ್ಕಾರದ ಸಮರ್ಥನೆಗಳು, ಘಟನೆಗಳ ವಿಶ್ಲೇಷಣೆಗಳು, ಕೋಮುಸೌಹಾರ್ದದ ವಿವರಗಳಿಗೆ ಸಂಬಂಧಿಸಿದ ಯಾವೊಂದರ ಹಳೆಯ ಟ್ವೀಟ್ಗಳು ಈಗ ಅವರ ಖಾತೆಯಲ್ಲಿ ಕಾಣುತ್ತಿಲ್ಲ. ಟ್ವಿಟರ್ನಲ್ಲಿ ಶೋಭಾ ಅವರ ಖಾತೆಯನ್ನು ಪ್ರಸ್ತುತ 2.79 ಲಕ್ಷಕ್ಕೂ ಹೆಚ್ಚು ಜನರು ಹಿಂಬಾಲಿಸುತ್ತಿದ್ದಾರೆ. ಟ್ವಿಟರ್ ಖಾತೆಯಲ್ಲಿ ಹಳೆಯ ಟ್ವೀಟ್ಗಳು ಅಳಿಸುತ್ತಿದ್ದಂತೆ, ಹಲವು ಟ್ವೀಟಿಗರು ಟೀಕೆಗಳ ಸುರಿಮಳೆ ನಡೆಸಿದ್ದಾರೆ. ʻಹಿಂದೆಮುಂದು ನೋಡದೇ ತೋಚಿದ್ದನ್ನು ಚುಟುಕು ಟ್ವೀಟ್ಗಳನ್ನು ಮಾಡಿ ಈಗ ಪೇಚಿಗೆ ಸಿಲುಕಿದಂತೆ ಅಳಿಸಿ ಹಾಕಿರುವುದು ವ್ಯಂಗ್ಯಾತ್ಮಕವಾಗಿದೆʼ ಎಂದು ಹಲವರು ಟೀಕಾತ್ಮಕ ಅಭಿಪ್ರಾಯ ವ್ಯಕ್ತಪಡಿಸಿದ್ದಾರೆ.